CELEX: 32016H0818(10)
Language: el
Date: 2016-07-12 00:00:00
Title: Σύσταση του Συμβουλίου, της 12ης Ιουλίου 2016, σχετικά με το εθνικό πρόγραμμα μεταρρυθμίσεων των Κάτω Χωρών για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για το 2016

18.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 299/41
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το εθνικό πρόγραμμα μεταρρυθμίσεων των Κάτω Χωρών για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για το 2016
   (2016/C 299/10)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:
   
               (1)
            
            
               Στις 26 Νοεμβρίου 2015, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία οι Κάτω Χώρες συγκαταλέγονται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (3). Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, οι Κάτω Χώρες θα πρέπει να διασφαλίσουν την πλήρη και έγκαιρη εφαρμογή της Σύστασης.
            
         
               (2)
            
            
               Η έκθεση χώρας του 2016 για τις Κάτω Χώρες δημοσιεύθηκε στις 26 Φεβρουαρίου 2016. Αξιολογήθηκε η πρόοδος των Κάτω Χωρών όσον αφορά την υλοποίηση των ειδικών για τη χώρα συστάσεων που είχαν εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών στόχων των Κάτω Χωρών στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι οι Κάτω Χώρες παρουσιάζουν μακροοικονομικές ανισορροπίες. Έχει ζωτική σημασία να αντιμετωπιστεί το πολύ μεγάλο ύψος του χρέους των νοικοκυριών. Το μεγάλο και συνεχιζόμενο πλεόνασμα του ισοζυγίου τρεχουσών συναλλαγών, το οποίο αντανακλά διαρθρωτικά χαρακτηριστικά της οικονομίας και της ακολουθούμενης πολιτικής όσον αφορά τις μη χρηματοοικονομικές εταιρείες εξακολουθεί να συνιστά πρόκληση, μεταξύ άλλων λόγω των δευτερογενών επιπτώσεων σε άλλα κράτη μέλη της ευρωζώνης.
            
         
               (3)
            
            
               Στις 28 Απριλίου 2016, οι Κάτω Χώρες υπέβαλαν το εθνικό πρόγραμμα μεταρρυθμίσεων για το 2016 και το πρόγραμμα σταθερότητας του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.
            
         
               (4)
            
            
               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.
            
         
               (5)
            
            
               Οι Κάτω Χώρες υπάγονται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκεινται στον μεταβατικό κανόνα για το χρέος. Σύμφωνα με το πρόγραμμα σταθερότητας του 2016, η κυβέρνηση σχεδιάζει σταδιακή βελτίωση του ονομαστικού ελλείμματος στο 0,1 % του ΑΕΠ το 2019. Ταυτόχρονα, η κυβέρνηση προβλέπει επιδείνωση του εκ νέου υπολογισθέντος διαρθρωτικού ισοζυγίου (5) το 2016 σε – 1,4 % του ΑΕΠ και βελτίωση στη συνέχεια. Ο μεσοπρόθεσμος δημοσιονομικός στόχος —διαρθρωτικό έλλειμμα 0,5 % του ΑΕΠ— προβλέπεται να επιτευχθεί το 2019. Ωστόσο, με βάση το εκ νέου υπολογισθέν διαρθρωτικό ισοζύγιο, ο μεσοπρόθεσμος δημοσιονομικός στόχος αναμένεται να επιτευχθεί ήδη από το 2018. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ αναμένεται να ανέλθει σε 65,4 % το 2016 και στη συνέχεια να μειωθεί σταδιακά σε 58,9 % το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ρεαλιστικό. Με βάση τις εαρινές προβλέψεις της Επιτροπής του 2016, υπάρχει κίνδυνος οι Κάτω Χώρες να σημειώσουν κάποια απόκλιση από τις απαιτήσεις του προληπτικού σκέλους το 2016, καθώς και κατά το 2016 και το 2017 συνυπολογιζομένων, υπό αμετάβλητες πολιτικές. Οι Κάτω Χώρες προβλέπεται ότι θα συμμορφωθούν με τον μεταβατικό κανόνα για το χρέος το 2016 και, μετά το πέρας της μεταβατικής περιόδου, με την τιμή αναφοράς για τη μείωση του χρέους το 2017. Με βάση την αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι οι Κάτω Χώρες αναμένεται να συμμορφωθούν σε γενικές γραμμές με τις διατάξεις του συμφώνου Σταθερότητας και Ανάπτυξης. Ωστόσο, θα χρειασθούν περαιτέρω μέτρα για να διασφαλιστεί η συμμόρφωση τόσο το 2016 όσο και το 2017.
            
         
               (6)
            
            
               Η πρόσφατη αύξηση της απασχόλησης μπορεί να αποδοθεί πλήρως στην αύξηση του αριθμού των ατόμων που απασχολούνται με συμβάσεις ορισμένου χρόνου και του αριθμού των αυτοαπασχολούμενων. Παρά το γεγονός ότι οι Κάτω Χώρες έχουν λάβει μέτρα για την αντιμετώπιση του θέματος, απαιτείται μια πιο ολοκληρωμένη προσέγγιση. Τα χαμηλά ποσοστά μετάβασης από προσωρινές σε μόνιμες συμβάσεις εξακολουθούν να συνιστούν κίνδυνο για κατακερματισμό της αγοράς εργασίας. Το υψηλό και αυξανόμενο ποσοστό προσωρινών συμβάσεων παρατηρείται στο πλαίσιο μεγάλων διαφορών στις διατάξεις περί προστασίας της απασχόλησης, αφενός, στις συμβάσεις ορισμένου χρόνου, και, αφετέρου, στις συμβάσεις αορίστου χρόνου. Τα αυτοαπασχολούμενα άτομα χωρίς μισθωτούς ασφαλίζονται συχνότερα για χαμηλότερα ποσά έναντι αναπηρίας, ανεργίας και γήρατος, γεγονός που θα μπορούσε να επηρεάσει τη βιωσιμότητα του συστήματος κοινωνικής ασφάλισης μακροπρόθεσμα. Θεσπίστηκαν διάφορα μέτρα τα οποία μείωσαν τις διαφορές μεταξύ συμβάσεων μόνιμης και προσωρινής εργασίας. Ευνοϊκές φορολογικές ρυθμίσεις και η απουσία υποχρέωσης καταβολής ορισμένων εισφορών κοινωνικής ασφάλισης εξακολουθούν να παρέχουν οικονομικά κίνητρα για αυτοαπασχόληση.
            
         
               (7)
            
            
               Στο πλαίσιο της αντιμετώπισης του μεγάλου χρέους των νοικοκυριών, σημαντική πρόκληση συνιστά η αγορά στέγης, όπου δυσκαμψίες και στρεβλωτικά κίνητρα που έχουν συσσωρευτεί επί δεκαετίες διαμορφώνουν συνήθειες όσον αφορά τη χρηματοδότηση στέγης και τις τομεακές αποταμιεύσεις. Η τάση των νοικοκυριών να λαμβάνουν μεγάλα ενυπόθηκα δάνεια με εγγύηση ακίνητα αντανακλά σε μεγάλο βαθμό μακροχρόνια φορολογικά κίνητρα, ιδίως την έκπτωση των τόκων ενυπόθηκων δανείων. Για να αντιμετωπιστεί εν μέρει το θέμα αυτό, έχει ληφθεί από το 2012 σειρά μέτρων τα οποία όμως δεν ενισχύθηκαν σύμφωνα με τη Σύσταση του Συμβουλίου του 2015. Η ανάπτυξη εύρυθμα λειτουργούσας αγοράς ενοικίασης ιδιωτικών ακινήτων παρεμποδίζεται από επιδοτήσεις σε άλλους υποτομείς του κλάδου στέγασης. Ο τομέας της κοινωνικής στέγης είναι ένας από τους μεγαλύτερους στην Ένωση, αλλά δεν παρέχεται πάντα στέγη με αποτελεσματικό τρόπο σε αυτούς που την έχουν πραγματικά ανάγκη. Στον τομέα της κοινωνικής στέγης έχει εισαχθεί μια διαφοροποίηση των ενοικίων που βασίζεται περισσότερο στο εισόδημα. Οι εταιρείες στέγασης θα πρέπει να διαχωρίσουν τις δραστηριότητες γενικού οικονομικού συμφέροντος (δηλαδή της κοινωνικής στέγης) από άλλες δραστηριότητες. Δεδομένου ότι έχουν αντιμετωπιστεί ορισμένα στρεβλωτικά κίνητρα στην αγορά κοινωνικής στέγης που συνδέουν τα ενοίκια με το εισόδημα, ενδείκνυται να μετατοπιστεί στην παρακολούθηση της κατάστασης το σχετικό τμήμα της σύστασης του Συμβουλίου του 2015. Ταυτόχρονα, η αγορά στέγης εξακολουθεί να παρουσιάζει σημαντική στρέβλωση και να δημιουργεί συνθήκες ευνοϊκής μεταχείρισης του χρέους για τα νοικοκυριά. Απαιτείται περαιτέρω πρόοδος όσον αφορά τα ζητήματα αυτά.
            
         
               (8)
            
            
               Εκτός από τις στρεβλώσεις της αγοράς στέγης, υποχρεωτικές μη φορολογικές συνεισφορές στον δεύτερο πυλώνα του συνταξιοδοτικού συστήματος επηρεάζουν το διαθέσιμο εισόδημα των νοικοκυριών. Το συνταξιοδοτικό σύστημα του δεύτερου πυλώνα παρουσιάζει καλές επιδόσεις από άποψη ποιότητας και αποτελεσματικότητας, αλλά εμφανίζει μειονεκτήματα όσον αφορά τη δίκαιη μεταχείριση των γενεών, τη διαφάνεια και την αντοχή στους οικονομικούς κλυδωνισμούς. Κατά τα τελευταία έτη, η βιωσιμότητα του συνταξιοδοτικού συστήματος βελτιώθηκε με την αύξηση της ηλικίας συνταξιοδότησης στα 67 έτη μέχρι το 2021 και τη σύνδεσή της, στη συνέχεια, με το προσδόκιμο ζωής. Κατά μέσο όρο, οι συνταξιοδοτικές εισφορές μειώθηκαν αφότου μειώθηκε το μέγιστο αφορολόγητο ποσοστό συσσώρευσης. Ο κατάλληλος επιμερισμός του κόστους και των κινδύνων εντός και μεταξύ των γενεών, πέραν των εγκριθέντων κανόνων σχετικά με την τιμαριθμική αναπροσαρμογή και τα χρηματοδοτικά περιθώρια ασφαλείας (πλαίσιο χρηματοοικονομικής αξιολόγησης), αναμένεται να βοηθήσει τα νοικοκυριά να κατανέμουν τα οικονομικά τους μέσα με περισσότερο φιλικούς προς την ανάπτυξη τρόπους. Η κυβέρνηση ανακοίνωσε την πρόθεσή της να μεταρρυθμίσει τον δεύτερο συνταξιοδοτικό πυλώνα, με τη συμμετοχή, σε μεγάλο βαθμό, των κοινωνικών εταίρων, προκειμένου να δημιουργηθεί ένα διαφανέστερο και δικαιότερο αναλογιστικά σύστημα.
            
         
               (9)
            
            
               Οι επενδύσεις μειώθηκαν σημαντικά κατά τη διάρκεια της οικονομικής κρίσης και έκτοτε ανέκαμψαν μόνον εν μέρει. Η αδυναμία στις επενδύσεις στο σύνολο της οικονομίας φαίνεται να έχει έντονο κυκλικό χαρακτήρα. Επηρεάστηκε από την ύφεση στην αγορά στέγης και τις επιλογές δημοσιονομικής εξυγίανσης. Ενώ τα εμπόδια στις επενδύσεις φαίνονται να είναι ασήμαντα, το χαμηλό επίπεδο των επενδύσεων στον κατασκευαστικό τομέα και σε ανανεώσιμες πηγές ενέργειας φαίνεται να συνδέεται με την αβεβαιότητα που επικρατεί στην αγορά και με ρυθμιστικούς παράγοντες. Παρά τη βελτίωση των πιστωτικών όρων, οι κίνδυνοι όσον αφορά τις νέες δανειοδοσίες έχουν αυξηθεί στο τρέχον οικονομικό περιβάλλον. Οι κρατικές δαπάνες για Ε & Α σημειώνουν μείωση από το 2014, ενώ οι ιδιωτικές δαπάνες για Ε & Α παραμένουν χαμηλές. Για τον λόγο αυτό, το 2015 το Συμβούλιο συνέστησε στις Κάτω Χώρες να διοχετεύσουν δημόσιες δαπάνες στη στήριξη επενδύσεων Ε & Α και να μεριμνήσουν για τη βελτίωση των ιδιωτικών δαπανών Ε & Α. Οι δημόσιες και ιδιωτικές δαπάνες για Ε & Α είναι χαμηλές σε σχέση με το μορφωτικό επίπεδο, τις εκπαιδευτικές επιδόσεις και την οικονομική ανάπτυξη.
            
         
               (10)
            
            
               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής των Κάτω Χωρών και τη δημοσίευσε στην έκθεση του 2016 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τις Κάτω Χώρες κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής των Κάτω Χωρών, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.
            
         
               (11)
            
            
               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (6) αποτυπώνεται ιδιαιτέρως στη σύσταση 1 κατωτέρω.
            
         
               (12)
            
            
               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στη σύσταση 3 κατωτέρω,
            
         ΣΥΝΙΣΤΑ στις Κάτω Χώρες να λάβουν μέτρα το 2016 και το 2017 προκειμένου:
   
               1.
            
            
               Να περιορίσουν την απόκλιση από τον μεσοπρόθεσμο δημοσιονομικό στόχο το 2016 και να επιτύχουν ετήσια δημοσιονομική προσαρμογή της τάξης του 0,6 % του ΑΕΠ το 2017. Να δώσουν προτεραιότητα στις δημόσιες δαπάνες με στόχο τη στήριξη περισσότερων επενδύσεων στην έρευνα και την ανάπτυξη.
            
         
               2.
            
            
               Να άρουν τα εναπομένοντα εμπόδια στην πρόσληψη προσωπικού με συμβάσεις αορίστου χρόνου και να διευκολύνουν τη μετάβαση από προσωρινές σε μόνιμες συμβάσεις. Να αντιμετωπίσουν τη μεγάλη αύξηση των αυτοαπασχολούμενων χωρίς μισθωτούς, μεταξύ άλλων με τη μείωση των φορολογικών στρεβλώσεων που ευνοούν την αυτοαπασχόληση, χωρίς να θέτουν σε κίνδυνο την επιχειρηματικότητα και προωθώντας την πρόσβαση των αυτοαπασχολούμενων σε οικονομικά προσιτή κοινωνική προστασία.
            
         
               3.
            
            
               Να λάβουν μέτρα ώστε ο δεύτερος πυλώνας του συνταξιοδοτικού συστήματος να χαρακτηρίζεται από μεγαλύτερη διαφάνεια, να εξασφαλίζει δικαιότερη μεταχείριση των γενεών και να είναι πιο ανθεκτικός στους κλυδωνισμούς. Να λάβουν μέτρα για τη μείωση των στρεβλώσεων που εξακολουθούν να υπάρχουν στην αγορά στεγαστικών ακινήτων και στην ευνοϊκή μεταχείριση του χρέους των νοικοκυριών, ιδίως με τη μείωση της έκπτωσης φόρου για τους τόκους ενυπόθηκων δανείων.
            
         
      Βρυξέλλες, 12 Ιουλίου 2016.
      
         
            Για το Συμβούλιο
         
         
            Ο Πρόεδρος
         
         P. KAŽIMÍR
      
   
   
      (1)  ΕΕ L 209 της 2.8.1997, σ. 1.
   
      (2)  ΕΕ L 306 της 23.11.2011, σ. 25.
   
      (3)  ΕΕ C 96 της 11.3.2016, σ. 1.
   
      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
   
      (5)  Το διαρθρωτικό ισοζύγιο όπως υπολογίστηκε εκ νέου από την Επιτροπή με βάση τα στοιχεία του προγράμματος σταθερότητας, σύμφωνα με τη μεθοδολογία που επιλέχθηκε από κοινού.
   
      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.